Matvælaskortur í Misrata
Farið er að bera á matvælaskorti í borginni Misrata í Líbíu. Borgin er undir stjórn uppreisnarmanna sem hafa undanfarna mánuði barist við hersveitir Múammars Gaddafis Líbíuleiðtoga.
Íbúar í borginni segja að matur sé nú af skornum skammti. Þar eru götur auðar og verslanir lokaðar.
Eigandi bakarís í borginni segir að í upphafi átakanna hafi verið nóg til af hveiti en þær birgðir fari nú þverrandi. Hann segir að menn bíði nú eftir því að fá sendar birgðir.
Fyrrverandi utanríkisráðherra Líbíu sagði á alþjóðlegri ráðstefnu í síðustu viku, þar sem málefni Líbíu voru til umfjöllunar, að  uppreisnarmenn í Líbíu þurfi þrjá milljarða dala á næstu fjórum mánuðum til að greiða mönnum laun og tryggja það að nægar matarbirgðir séu til í landinu.
Arabaríki og Vesturveldin hafa þegar heitið því að veita uppreisnarmönnum aðstoð sem nemur mörgum milljónum dala.
Uppreisnarmenn náðu Misrata á sitt vald í febrúar sl. Þeim hefur hins vegar ekki tekist að komast til höfuðborgarinnar Trípólí þar sem þeir hafa mætt harðri andstöðu stjórnarhersveita.
Farið er að bera á matvælaskorti í borginni Misrata í Líbíu.
Borgin er undir stjórn uppreisnarmanna sem hafa undanfarna mánuði barist við hersveitir Múammars Gaddafis Líbíuleiðtoga.
Fyrrverandi utanríkisráðherra Líbíu sagði á alþjóðlegri ráðstefnu í síðustu viku að uppreisnarmenn í Líbíu þurfi þrjá milljarða dala á næstu fjórum mánuðum til að greiða mönnum laun og tryggja það að nægar matarbirgðir séu til í landinu.
Arabaríki og Vesturveldin hafa þegar heitið því að veita uppreisnarmönnum aðstoð.